सानथामसोनि उनाव बिबाजैनि आथिं मस्रायजानाया हामबाय। दायो बेरामिआ हारसिंनो बेरायनो हानाय जाबाय। नाथाय कर’ना बेरामासो हामाखैमोन। सबथा खनसेनि उनाव कर’नानि रिपर्टखौ ‘निगेटिभ’ मोनबाय नाथाय आरोबाव जिब्रै सान हस्पितालावनो थाबाव नांगौ। जगेस्वरआ गिबाय। बे सान जि समनि गेजेरावनो न’लुनो दोनथुमनाय से लाख बाजि रोजा रांआ गासैबो मोफ्लाम जोबबाय। मानो मोफ्लामा जानो…? सानसेआवनो जिबा रोजा रां हस्पितालनोनो होनांगौ…, गुबुन खरसायाथ’ दंबावोसो! आरोबावसो जिब्रै सान हस्पितालाव थानांगौब्ला जाखिनि सम्पथि दं बेखौबो फानजोब नांगोन साननानै जगेस्वरआ न’आवनो बेरामिखौ लांनानै ‘कवारेन्टाइन’आव दोनहैनो सानबाय। बियो खोथाखौ दाक्तारजों रायज्लायबाय। दाक्तारा कामरुप जिल्लानि दि.सिनि गनायथि फोरमान बिलाइ नांगोन होननानै बुंनायाव आरोबाव दि.सि अफिसाव खारनांबाय। दि.सि अफिसनिफ्राय बेरामिआ बाहायनो गोनां न’बां आरो पाइखानाफोरनि सावगारिखौ बिबाय। खोथा बायदियै बेफोरनि सावगारिखौ नखरनिफ्राय अवाट्सापआव दैथाय हरबाय नाथाय दि.सि अफिस मानिया, पाइखानाया ‘कमन’। जेबो राहा गैयिनि जगेस्वरआ गावनि सिनायनाय पार्टीनि लिदार सासेखौ बुंहरनायाव बियो सोरजोंबा माबा रायज्लायना होनानै दि.सि अफिसनिफ्राय गनायथि लेखाबिलाइखौ मोननायसै। दानिया बेरामिखौ देहाफाहामसालिनिफ्राय न’आव लांनो ‘एम्बुलेन्स’ गंसे नांगौ जाहैबाय जेराव कर’ना बेरामिखौ लांनायनि गासैबो सुबिदा दं। हस्पितालाव बे बायदि एम्बुलेन्सआ गैया। दाक्तारजों रायज्लायनानै 104 आव फ’न बुबाय… नाथाय फ’न खालामोसो खालामो फ’नखौनो हमा। दसे उनाव फ’नखौ हमबाय नाथाय जेबो गोनांथि होयाखिसै.. जेबो एम्बुलेन्स हरनो हाया। जगेस्वरहा खर’ थिं थिं मोनगु लायबाय। बियो जेबो लामा नुहुरैनो गावनि सिनायनाय बेइ लिदारखौनो हमफिनबाय। लोगो लोगोनो 104निफ्राय मोजां फिननाय मोननायसै। गंसे एम्बुलेन्स सौफैबाय। बे समावनो बेरामिनि जोब्था रिपर्टआव कर’ना पजितिभ मोनफिनबाय। दाक्तारआ जगेस्वरखौ सरुसजाइ कर’ना centre आव बेरामिखौ थिस’नहैनो सुबुरुन होबाय। बे समाव मोनानि गु बाजिबायमोन। बेरामिखौ एम्बुलेन्सआव दैखांना लांबाय। एम्बुलेन्सनि उन उन थांफानो साननानै जगेस्वरआबो आथुरबिथुर गावनि गारिखौ पारकिंनिफ्राय दिहुननो थांबाय। खैफोदनि सायाव आफोद…, दानिया गारिनि साबिआनो गारियाव हाबलिया! जोबोद नाजाबाय जगेस्वरआ, गोलोमस्राव लायबाय थेवब्लाबो गारिखौ खुलिनो हायाखिसै। मेंनाय आरो जिगांजों जगेस्वरनि खर’आनो खामानियाव होलायलांला। बियो हिनजावखौ फ’न खालामनानै गारिनि स्पेयार साबिखौ न’आव नायगिरना दोनखानो खोथाहरबाय। बे समावनो गावजों थाफानाय बियादै गथ’ सासेआ गारि दिहुननो थांनाय बिबथैखौ मानो एसेबां गोबाव जाखो होननानै गेरेजाव नायफैब्ला नुफैबाय जगेस्वरआ गुबुननि गारिखौसो खुलिनो नाजागासिनो दं। बियो मिनिनानै बुंबाय… ‘आदै… मालाइनि गारिखौसो मानो खुलिनो नाजादों नोंलाय…?’ जगेस्वरआ गारिखौ मोजाङै नायनानैसो मिथिबाय गारिया गुबुननिसोमार… गावनि गारिया खाथियावनो दं। गावनि मावफाव फोरखौनो जगेस्वरआ मिनिनो ओंखारदोंमोन, नाथाय बे समाव बिहा मिनिनोबो सम गैया… बेरामिखौ लांनाय एम्बुलेन्स गारिखौसो लोगो हमहैनांगौ। बियो बियादैखौ गारिआव दैखांनानै आथुरबिथुर ओंखार लांबाय।